ขอ3เดือนรู้ผลแก้สลากแพง
สลากเชื่อมาตรการกฎหมายออกตรวจจับผู้ค้ารายใหญ่รายย่อย แก้หวยแพงใน 3 เดือน
4 มิ.ย. 2558

สลากเชื่อมาตรการกฎหมายออกตรวจจับผู้ค้ารายใหญ่รายย่อย แก้หวยแพงใน 3 เดือน
นายธนวรรธน์ พลวิชัย โฆษกคณะกรรมการสลากกินแบ่งรัฐบาล เปิดเผยถึงแนวทางการดูแลราคาสลากกินแบ่งรัฐบาล ว่า ตั้งแต่วันที่ 3 มิ.ย. เป็นวันดีเดย์ที่เริ่มขายสลากตามราคา 80 บาททั่วประเทศ ภายใต้โรดแมป 3 ระยะ คือ ระยะที่ 1 จะจัดระเบียบบังคับใช้กฎหมาย โดยมีชุดเฉพาะกิจ 10 ชุดกระจายออกตรวจทั่วประเทศ
ทั้งนี้ ได้มีการส่งคนลงพื้นที่มาก่อนหน้านี้แล้ว 1 เดือน และ พล.ต.อภิรัชต์ คงสมพงษ์ ประธานคณะกรรมการสำนักงานสลากฯ ได้ทำหนังสือถึง พล.ท.กัมปนาท รุดดิษฐ์ แม่ทัพภาคที่ 1 และผู้บัญชาการกองกำลังรักษาความสงบเรียบร้อย ส่งเจ้าหน้าที่ออกตรวจและหาข้อมูลสภาพตลาด ความต้องการของผู้ค้า มารายงานคณะกรรมการวันที่ 11 มิ.ย.นี้ เพื่อใช้กำหนดยุทธศาสตร์ในอนาคต
สำหรับการตรวจสอบผู้ค้ารายใหญ่นั้น จะประสานความร่วมมือกับกรมสรรพากร กรมสอบสวนคดีพิเศษ กระทรวงมหาดไทย ซึ่งในเดือน มิ.ย.นี้ จะมีการแถลงข่าวความคืบหน้าการตรวจสอบที่มาของรายได้และทรัพย์สินของผู้ค้าทุกระดับที่ขายสลากเกินราคา
“ตอนนี้ชุดเฉพาะกิจลงพื้นที่หมดแล้ว ถ้าขายเกินราคาเจอปั๊บจับเลย แล้วย้อนรอยไปที่รายใหญ่ หลังจากนั้นจะโดนตรวจสอบที่มาของรายได้ว่าถูกต้องตามกฎหมายหรือไม่ ถ้าผิดจริงก็ยกเลิกโควตาได้ทันที คาดว่าถ้าดำเนินหน้าเรื่องกฎหมายไปด้วยไม่เกิน 3-6 เดือนก็เห็นผล” นายธนวรรธน์ กล่าว
นอกจากนี้ ในการจัดสรรโควตาสลาก 48 ล้านฉบับ จะมีการต่ออายุให้รายเก่าเป็นเวลา 6 เดือน เพื่อคัดกรองผู้ค้าตัวจริง ส่วนโควตาสลากการกุศลอีก 22 ล้านฉบับ ที่จะหมดงวดวันที่ 16 ก.ค.นี้ คาดว่าจะมีการพิจารณาในที่ประชุมบอร์ดช่วงสัปดาห์ที่ 3 ของเดือน มิ.ย.
นายธนวรรธน์ กล่าวถึงส่วนลดที่ให้ผู้ค้าสลาก ที่มีผลทำให้การนำส่งรายได้รัฐลดลงจาก 28% เป็น 20% ของยอดขาย ซึ่งอิงตามมาตรา 44 และเริ่มในเดือน มิ.ย. ไปจนถึงสิ้นปี 2558 ว่า จะทำให้เงินนำส่งเข้ารัฐลดลง 1,600 ล้านบาท จากปกติที่นำส่ง 1.5 หมื่นล้านบาท ถือว่าจำนวนไม่มากหากเทียบกับเงินหมุนเวียนที่ได้จากขายสลากเกินราคาปีละ 1.2-1.3 หมื่นล้านบาท
“เงินส่วนต่างที่เหลือจากการซื้อสลากตามราคาจะถูกนำไปซื้อสินค้าอื่นเป็นการกระตุ้นเศรษฐกิจ รัฐบาลก็มีรายได้จากการเก็บภาษีมูลค่าเพิ่มมากขึ้นด้วย แต่หากใช้ส่วนลดใหม่เป็นเวลา 1 ปีจะกระทบเงินนำส่งราว 3,900-4,000 ล้านบาท” นายธนวรรธน์ กล่าว
ด้านบรรยากาศที่ศูนย์การค้าสลากไทย สนามบินน้ำ พ่อค้า แม่ค้าสลากรายย่อยได้พากันวิพากษ์วิจารณ์ราคาสลากที่ถูกแผงค้าส่งขายให้ตามราคากำหนด คือคู่ละ 70.40 บาท โดยอ้างว่าหากนำไปขาย 80 บาท รายได้จะไม่พอและไม่มีทุนซื้อสลากต่อ จึงเรียกร้องขอให้ขยับราคาขายปลีกเป็น 85 บาท หรือ 90 บาท และขอให้ออกบัตรประจำตัวผู้ค้ารายย่อยที่ไม่มีโควตาแต่มีอาชีพขายสลากตัวจริง เพราะถ้าหากถูกจับขอลดโทษลงกึ่งหนึ่่ง